ฮั่งเส็งปิดเช้าทะยาน 205.62 จุด หลังดาวโจนส์ทำนิวไฮ
ฮั่งเส็งปิดเช้าทะยาน 205.62 จุด หลังดาวโจนส์ทำนิวไฮ
25 ต.ค. 2560

ดัชนีฮั่งเส็งตลาดหุ้นฮ่องกงปิดเช้าพุ่งขึ้นในวันนี้ โดยดัชนีฮั่งเส็งเพิ่มขึ้น 205.62 จุด หรือ 0.73% ปิดภาคเช้าที่ 28,360.59 จุด หลังจากดัชนีดาวโจนส์ตลาดหุ้นนิวยอร์กที่ปิดพุ่งขึ้นทำนิวไฮเมื่อคืนนี้ ขานรับผลประกอบการที่แข็งแกร่งเกินคาดของบริษัทจดทะเบียนรายใหญ่ ซึ่งรวมถึงบริษัทแคทเธอร์พิลลาร์ และ 3M นอกจากนี้ ตลาดยังได้รับปัจจัยหนุนจากรายงานที่ว่า ดัชนีผู้จัดการฝ่ายจัดซื้อ (PMI) ทั้งภาคการผลิตและภาคบริการของสหรัฐมีการขยายตัวได้ดีในเดือนต.ค.
ไอเอชเอส มาร์กิต ซึ่งเป็นบริษัทให้บริการข้อมูลทางการเงิน เปิดเผยว่า ดัชนี PMI ภาคการผลิตเบื้องต้นเดือนต.ค.ของสหรัฐ อยู่ที่ระดับ 54.5 ซึ่งเป็นระดับสูงสุดในรอบ 9 เดือน จากระดับ 53.1 ในเดือนก.ย. ขณะที่ดัชนี PMI ภาคบริการเบื้องต้นเดือนต.ค. อยู่ที่ 55.9 ซึ่งเป็นระดับสูงสุดในรอบ 2 เดือน จากระดับ 55.3 ในเดือนก.ย.